หาญท้าชะตาฟ้า ปริศนายุทธจักร (ภาค 1)

หาญท้าชะตาฟ้า ปริศนายุทธจักร เป็นละครโทรทัศน์จีนแนวย้อนยุค กำลังภายใน ออกอากาศแบบออนไลน์ในรูปแบบเว็บซีรีส์ ภาคแรกเริ่มออกอากาศตั้งแต่วันที่ 26 พฤศจิกายน ค.ศ. 2019 ทางเท็นเซ็นต์วิดีโอและอ้ายฉีอี้ และออกอากาศตอนสุดท้ายเมื่อวันที่ 15 มกราคม ค.ศ. 2020 มีทั้งหมด 46 ตอน เนื้อเรื่องดัดแปลงจากนวนิยายชื่อเดียวกันของมาวนี่ เขียนบทโดยหวัง เจวียน กำกับโดยซุน ห่าว ถ่ายทำที่ตู้อวิ๋น มณฑลกุ้ยโจว และเหิงเตี้ยน มณฑลเจ้อเจียง และปิดกล้องเมื่อวันที่ 22 กรกฎาคม ค.ศ. 2018

 โครงเรื่อง 
จางชิง (จาง รั่วอวิ๋น) นักศึกษาสาขาประวัติศาสตร์วรรณคดีของมหาวิทยาลัยแห่งหนึ่ง อ่านวรรณกรรมคลาสสิกอย่างทะลุปรุโปร่ง แต่หัวข้อวิทยานิพนธ์ที่เขาวิเคราะห์ประวัติศาสตร์วรรณคดีโบราณด้วยมุมมองสมัยใหม่กลับไม่ได้รับการยอมรับจากอาจารย์เย่ (หยวน ฉวน) เพื่อให้อาจารย์เย่กลายมาเป็นอาจารย์ที่ปรึกษาวิทยานิพนธ์ จางชิงจึงตัดสินใจใช้การเขียนนิยายเป็นวิธีถ่ายทอดมุมมองและความคิดที่เขาต้องการสื่อสาร

ในนิยายของเขา ฟ่านเสียน เด็กหนุ่มผู้มีภูมิหลังลึกลับ เติบโตขึ้นมากับคุณย่าในเมืองต้านโจว เมืองเล็ก ๆ ริมทะเล แต่เมื่อมีบุคคลหนึ่งซึ่งอ้างตัวว่าเป็นอาจารย์มาเยือนอย่างกะทันหัน ชีวิตที่ดูสงบของเขาก็เริ่มต้องเผชิญกับวิกฤติและบททดสอบมากมาย ภายใต้การดูแลของ เฟ่ย เจี้ยน และ อู่จู องครักษ์ตาบอด ฟ่านเสียนเริ่มเรียนรู้สรรพคุณและทฤษฎียา ฝึกฝนพลังชี่ของลัทธิเต๋า และพัฒนาศิลปะการต่อสู้ จนสามารถคลี่คลายวิกฤติและสถานการณ์อันตรายมากมายต่อเนื่องกัน ด้วยความอยากรู้เกี่ยวกับปริศนาชาติกำเนิด ฟ่านเสียนจึงออกจากต้านโจว มุ่งหน้าไปยังนครหลวงหนานชิ่งของแคว้นชิ่ง ในนครหลวง ฟ่านเสียนเดินทางสลับไปมาระหว่างกลุ่มอำนาจต่าง ๆ เพื่อสืบหาสาเหตุที่เขาถูกลอบทำร้ายหลายครั้ง ระหว่างนั้นเขาได้รู้จักกับองค์ชายรอง รวมทั้งเผชิญหน้ากับองค์ชายรัชทายาทและพระขนิษฐา และค่อย ๆ พบเบาะแสจนรู้ตัวผู้อยู่เบื้องหลังคดีลอบสังหารที่ถนนหนิ่วหลัน…

เนื้อเรื่องในครึ่งแรกมุ่งเน้นไปที่การที่ฟ่านเสียนสืบหาผู้อยู่เบื้องหลังการลอบสังหาร ท่าทีและปฏิกิริยาของผู้คนในนครหลวงต่อการที่เขาจะสืบทอดตำแหน่งดูแลพระคลังใน และการเคลื่อนไหวทั้งหมดของเฉินผิงผิง หัวหน้าสำนักตรวจสอบ ที่หวังให้ฟ่านเสียนรับตำแหน่งผู้นำสำนักตรวจสอบในอนาคต

เนื้อเรื่องในครึ่งหลังเกิดขึ้นที่นครหลวงแคว้นเป่ยฉี เหยียน ปิงอวิ๋น หัวหน้าหน่วยข่าวกรองของหนานชิ่งซึ่งประจำอยู่ที่นครหลวงแคว้นเป่ยฉี ถูกทางการเป่ยฉีจับกุม ฮ่องเต้กับเฉินผิงผิงเห็นชอบให้ใช้ เซียวเอิน อดีตหัวหน้าหน่วยข่าวกรองของแคว้นเป่ยเว่ย ซึ่งถูกขังอยู่ในคุกของสำนักตรวจสอบมาหลายปี มาแลกตัวกับเหยียน ปิงอวิ๋น และมอบหมายให้ฟ่านเสียนนำคณะทูตหนานชิ่งไปจัดการเรื่องนี้ด้วยตนเอง ฮ่องเต้และเฉินผิงผิงวางแผนทำให้เซียวเอินเชื่อว่าฟ่านเสียนคือหลานชายที่พลัดพรากกันไปนาน เพื่อหลอกล่อให้เขาเปิดเผยความลับของวิหารศักดิ์สิทธิ์

 นักแสดงและตัวละคร 
 นักแสดง  รับบท  ข้อมูลตัวละคร จาง รั่วอวิ๋น ฟ่านเสียน เป็นโอรสนอกสมรสของจักรพรรดิชิ่งและเย่ชิงเหมย มีความทรงจำของมนุษย์ยุคปัจจุบัน อีกทั้งยังดำรงตำแหน่งรองหัวหน้าสำนักตรวจสอบของหนานชิ่ง หลี่ ชิ่น หลินหว่านเอ๋อร์ เป็นบุตรสาวนอกสมรสของหลินรั่วฝูและหลี่อวิ๋นรุ่ย และเป็นคู่หมั้นของฟ่านเสียน

 อ้างอิง 

หมวดหมู่:ละครโทรทัศน์ภาษาจีน
หมวดหมู่:ละครออนไลน์จีนในปี พ.ศ. 2562
หมวดหมู่:ละครโทรทัศน์แนวกำลังภายในจีน
หมวดหมู่:ละครโทรทัศน์จีนในคริสต์ทศวรรษ 2010